b'\n_START_ARTICLE_\nRajko Kozmelj\n_START_SECTION_\n\xc5\xbdivljenjepis\n_START_PARAGRAPH_\nje magister znanosti s podro\xc4\x8dja mednarodnih, primerjalnih in evropskih dr\xc5\xbeavnih \xc5\xa1tudij, pravnik in varstvoslovec. Je udele\xc5\xbeenec vojne za Slovenijo. Od svoje prve zaposlitve leta 1989 v kriminalisti\xc4\x8dni policiji je ve\xc4\x8d kot dve desetletji opravljal razli\xc4\x8dne naloge in dol\xc5\xbenosti na podro\xc4\x8dju prepre\xc4\x8devanja in zatiranja organiziranega kriminala in terorizma v Republiki Sloveniji._NEWLINE_Pri Evropski komisiji v Bruslju je razvijal EU politike in predloge zakonodajnih aktov na podro\xc4\x8dju notranje varnosti in policijskega sodelovanja ter nadzora nad delom Europola. Na Stalnem predstavni\xc5\xa1tvu Republike Slovenije pri EU v Bruslju je svetoval na podro\xc4\x8dju politik zatiranja organiziranega kriminala in terorizma ter vodil koordinacijo svetovalcev s podro\xc4\x8dja pravosodja in notranjih zadev._NEWLINE_V okviru delovnih teles Sveta EU je razvil Protiteroristi\xc4\x8dno EU iniciativo za obmo\xc4\x8dje Zahodnega Balkana (WBCTi), v kateri sodeluje ve\xc4\x8d kot petdeset institucij in agencij EU, OZN in Sveta Evrope ter drugi mednarodni partnerji in regionalni mehanizmi. Izbran je bil za predsedujo\xc4\x8dega iniciativi WBCTi._NEWLINE_Pri svojem delu v Svetu EU in v tesnem sodelovanju z Evropsko komisijo, ki financira proces, je razvil proces Integrativnega upravljanja notranje varnosti (IISG) v regiji Zahodni Balkan, v katerega so vklju\xc4\x8deni vsi relevantni mednarodni partnerji in regionalni mehanizmi, aktivni na podro\xc4\x8dju notranje varnosti na Zahodnem Balkanu. Ministri za notranje zadeve dr\xc5\xbeav Zahodnega Balkana in visoki predstavniki EU, OZN ter drugih vklju\xc4\x8denih mednarodnih partnerjev so ga izvolili za predsedujo\xc4\x8dega procesu IISG._NEWLINE_Naloge koordinacije pri izbiri in izvajanju prioritet s podro\xc4\x8dja notranje varnosti na Zahodnem Balkanu je opravljal s pomo\xc4\x8djo Podporne skupine procesu IISG, ki jo gosti \xc5\xbdenevski center za nadzor nad oboro\xc5\xbeenimi silami (DCAF), kjer je bil nazadnje zaposlen.'